Source: http://moznostvolby.wordpress.com/
Timestamp: 2013-06-19 07:20:46+00:00

Document:
Rodový tréning, ktorý vzdelal a zosieťoval mladých aktivistov a aktivistky
Posted by: admin on: 28. Marec 2013	In: Aktuality
Rodový tréning slovami skvelých mladých ľudí z Alumni klubu Olympiády ľudských práv a mimovládnych ľudskoprávnych organizácií:
- komplexný pohľad na rodové témy – uvedomenie si že presakuje do každej oblasti života, systémov. Tréning ma motivuje k ďalšiemu vzdelávaniu a posilňovaniu sa v tejto oblasti a k presadzovaniu RR v živote.
- neuveriteľné množstvo informácií, pocit spolupatričnosti v rámci názorov v skupine
- tento tréning mi úplne zmenil život od základov!. otvorila som oči a začala vnímať
- neprišiel som rodovo citlivý ale výrazne som scitlivel. Stretol som tu skvelých ľudí. Veľmi si vážim stretnutie a spoluprácu na workshopoch s Možnosťou voľby. Dozvedel som sa veľa nového, odhalili sa mi nové smery, ktoré budem sledovať. Poznal som ľudské práva, ale teraz ich chápem lepšie. Projekt:CEDAW do praxe v rámci výzvy Úradu vlády SR “Podpora a ochrana ľudských práv a slobôd”. Ďakujeme!
Posted by: admin on: 12. Február 2013	In: Aktuality
na vedomie: podpredsedovi vlády SR a ministrovi zahraničných vecí a európskych záležitostí SR a vedúcemu Úradu vlády Bratislava, 12. februára 2013
Monika Bosá, Katarína Minarovičová – EsFem Dušana Karlovská, Sylvia Králová – Fenestra
Andrej Kuruc – NOMANTINELS Šarlota Pufflerová, Janka Debrecéniová – Občan, demokracia a zodpovednosť
Katarína Farkašová – Aliancia žien Slovenska Lenka Rovňanová, Gabriel Bianchi – Spoločnosť pre plánované rodičovstvo Stanovisko ďalej podporili: Paula Babicová, právnička, komunitné centrum Q-centrum
Mimovládne organizácie: Aliancia žien Slovenska, Bratislava
Kontakt: Adriana Mesochoritisová, adriana@moznostvolby.sk
Posted by: admin on: 8. Február 2013	In: Aktuality
Posted by: admin on: 22. Január 2013	In: Aktuality
(Bratislava, 22. 1. 2013 ) – 14 mimovládnych organizácií a 1811 osôb podalo ministerstvu vnútra
hromadnú pripomienku k navrhovanej novele zákona č. 154/1994 Z. z. o matrikách, ktorá je
podľa ich názoru v hrubom rozpore s právami žien, detí aj ich otcov. V pripomienke preto žiadajú
odstrániť z novely dva diskriminačné body, ktoré sú vo vážnom rozpore s mnohými ustanoveniami
zákonov SR, Ústavy SR a medzinárodných dohovorov (tie sú súčasťou právneho poriadku SR a majú
v mnohých ohľadoch prednosť pred slovenskými zákonmi). Minister vnútra Robert Kaliňák predložil
návrh novely do medzirezortného pripomienkového konania tesne pred Vianocami, 20. 12. 2012.
Novela sprísňuje podmienky zápisu narodenia dieťaťa do matriky po pôrode mimo pôrodnice.
Tým podstatne sťažuje ženám pôrod napríklad doma. Zavádza totiž povinnosť predložiť správu
lekára o ukončení tehotenstva pôrodom – v opačnom prípade sa môže narodené dieťa zapísať do
matriky až po rozhodnutí súdu o určení materstva. Novela tak núti ženy absolvovať gynekologické
prehliadky u lekára ihneď po pôrode bez ohľadu na to, či si to prajú alebo nie. Obmedzuje tým ich
právo slobodne sa rozhodovať o svojom vlastnom tele aj o tom, kde a za akých okolností porodia
Problém zápisu do matriky v súvislosti s domácim pôrodom však predstavuje len vrchol
ľadovca. „Európsky súd pre ľudské práva už potvrdil, že ženy majú právo zvoliť si domáci pôrod
a štát má povinnosť im túto voľbu prakticky zabezpečiť. Domáce pôrody na Slovensku však nie
sú nijako regulované, resp. štát ich vysúva do sféry ilegality – napríklad tým, že pôrodné asistentky
môžu samostatne viesť pôrody iba v zdravotníckych zariadeniach. Z toho potom vyplývajú aj
praktické problémy so zápisom doma narodených detí do matriky,“ hovorí Janka Debrecéniová,
právna expertka združenia Občan, demokracia a zodpovednosť (ODZ). „Vyzývame preto vládu, aby
pristúpila k právnej regulácii domácich pôrodov tak, aby slovenská legislatíva napĺňala domáce
aj medzinárodné ľudskoprávne štandardy a podporovala právo žien slobodne sa rozhodovať
o mieste a okolnostiach pôrodu. Súčasťou tejto regulácie by mal byť aj spôsob zápisu dieťaťa do
matriky.“
Aj Medzinárodná konfederácia pôrodných asistentiek (ICM) a Medzinárodná federácia pre
gynekológiu a pôrodníctvo (FIGO) žiadajú rešpektovať základné ľudské práva žien a zastaviť
kriminalizáciu pôrodníctva v súvislosti s pôrodmi mimo zdravotníckych zariadení. Upozorňujú, že je
veľa silných dôkazov, že pôrody mimo zdravotníckych zariadení za účasti registrovanej pôrodnej
asistentky sú bezpečné a mnohé ženy ich uprednostňujú. Ženám by sa tento výber nemal upierať
len pre nedostatočnú alebo neprimeranú právnu reguláciu pôrodnej asistencie. Naopak, pôrodným
asistentkám by štát mal umožniť vykonávať svoju profesiu na každom mieste, ktoré si rodiace ženy
zvolia. ICM a FIGO podporujú právo každej tehotnej ženy na starostlivosť pôrodnej asistentky o seba
a svoje novonarodené dieťa. *1
„Švédsko, Nórsko, Dánsko, Rakúsko, Nemecko, Holandsko – v krajinách s vyspelým zdravotníctvom
už stanovili náročné a presné štandardy pre pôrody mimo zdravotníckeho zariadenia. Domáce
pôrody tak pre mnohé ženy žijúce v zahraničí predstavujú reálnu a legitímnu voľbu. Keď to ide v
iných krajinách, niet dôvodu, prečo by sme to nemali zvládnuť aj na Slovensku,“ vysvetľuje Zuzana
Krišková z občianskeho združenia Ženské kruhy.
Novela však diskriminuje nielen ženy, ale aj novonarodené deti a ich otcov. Podľa nej by mal
zápis dieťaťa do matriky závisieť výlučne od toho, či žena absolvuje gynekologickú prehliadku
alebo nie. Ak by sa rozhodla prehliadku neabsolvovať, otec narodeného dieťaťa (ktorý má k nemu
rovnaké práva a povinnosti ako jeho matka) by nemal nijakú možnosť zapísať ho do matriky. Novela
taktiež masívne porušuje práva detí zakotvené napríklad v Dohovore o právach dieťaťa –
právo na nediskrimináciu, na registráciu ihneď po narodení, na meno, na štátnu príslušnosť
atď. *2 Schválenie novely by navyše prinieslo množstvo praktických problémov a negatívne sa
dotklo mnohých práv v sociálnej oblasti – napríklad v súvislosti s vyplácaním príspevku pri narodení
dieťaťa a príplatku k nemu, rodičovského príspevku a prídavkov na deti či v súvislosti s vyplácaním
materského.
*2 Najrelevantnejšie články Dohovoru o právach dieťaťa, ktoré by boli prijatím novely zákona o matrikách
porušené: čl. 2 – zákaz diskriminácie dieťaťa o. i. aj v súvislosti s diskrimináciou, resp. postavením a
presvedčením jeho rodičov, čl. 3 – povinnosť štátu pri akejkoľvek činnosti v prvom rade zohľadňovať
záujem dieťaťa a zabezpečiť dieťaťu takú ochranu a starostlivosť, aká je nevyhnutná pre jeho blaho,
pričom štát berie ohľad na práva a povinnosti jeho rodičov a robí pre to všetky potrebné zákonodarné
a správne opatrenia, čl. 4 – povinnosť štátu urobiť všetky zákonodarné, správne a iné opatrenia na
vykonávanie práv uznaných týmto dohovorom, čl. 7 – právo dieťaťa na registráciu ihneď po narodení, na
meno a na štátnu príslušnosť, čl. 16 – právo dieťaťa nebyť vystavené zasahovaniu do svojho súkromného
života a rodiny, čl. 18 – spoločná zodpovednosť rodičov za výchovu a vývoj dieťaťa, čl. 24 – právo dieťaťa
na dosiahnutie najvyššie dosiahnuteľnej úrovne zdravotného stavu, vrátane zodpovedajúcej starostlivosti
matkám pred a po pôrode, čl. 26 – právo dieťaťa na výhody sociálneho zabezpečenia a čl. 27 – právo
dieťaťa na životnú úroveň nevyhnutnú pre jeho telesný, duševný, duchovný, mravný a sociálny rozvoj,
zahŕňajúce povinnosť štátu robiť potrebné opatrenia pre poskytovanie pomoci rodičom.
Združenie Občan, demokracia a zodpovednosť (ODZ) je ľudskoprávna mimovládna organizácia s vyše
20-ročnými skúsenosťami. Presadzuje hodnoty spravodlivosti, ľudskej dôstojnosti a nediskriminácie. Snaží
sa o posilňovanie zodpovednosti, právneho vedomia a partnerského dialógu.
Občianske združenie Ženské kruhy je združenie humanitného a charitatívneho charakteru. Jeho poslaním
je podpora a cielená činnosť zameraná na humanizáciu pôrodníctva na Slovensku, so zameraním najmä
na propagáciu prirodzeného tehotenstva, prirodzeného, normálneho pôrodu s následnou neoddeliteľnou
jednotou matky a dieťaťa a dlhodobého dojčenia.
CEDAW do praxe
Posted by: admin on: 25. November 2012	In: Aktuality
Možnosť voľby realizuje od októbra 2012 nový projekt CEDAW do praxe, podporený Úradom vlády SR v rámci dotačného programu Podpora a ochrana ľudských práv a slobôd LP/2012.
V SR sa venuje CEDAW-u (Dohovor o odstránení všetkých foriem diskriminácie žien) ako najefektívnejšiemu nástroju na ochranu ĽP žien málo pozornosti, na čo opakovane upozorňuje aj samotný CEDAW Výbor. Jedným z hlavných problémov je fakt, že relevantní aktéri (občianska spoločnosť, politici/političky, štátna a verejná správa) nemajú dostatok informácii o Dohovore (a preto nekonajú v súlade s týmto dokumentom), ako aj fakt, že samotné ženy nemajú informácie o svojich právach vyplývajúcich z Dohovoru. Projekt sa preto zameriava na odstránenie tejto neinformovanosti, a to viacerými spôsobmi. Jedným z nich je realizácia odborných vzdelávacích aktivít o CEDAW-e (zimná škola, rodový tréning), ako aj vytvorenie vzdelávacieho programu pre pedagogické profesie. Druhým je zvyšovanie povedomia verejnosti o ľudských právach žien (propagácia odborných informácií o CEDAW-e, vypracovanie právnej analýzy o využiteľnosti CEDAW-u).
Zvýšiť vymáhateľnosť a uplatňovanie ľudských práv žien a rodovej rovnosti v SR prostredníctvom zlepšenia implementácie Dohovoru o odstránení všetkých foriem diskriminácie žien (ďalej CEDAW) a jeho Opčného protokolu (OP) do praxe.
1. Zvýšiť vzdelanosť a povedomie o ľudských právach žien a rodovej rovnosti v SR ( najmä o CEDAW-e a OP).
2. Vytvoriť a posilniť odborné kapacity v oblasti ľudských práv žien a rodovej rovnosti, najmä v oblasti CEDAW-u a OP (s dôrazom na viacnásobné znevýhodnené ženy).
3. Zvýšiť občiansky aktivizmus a posilniť advokačné zručnosti MVO v oblasti
ľudských práv žien a rodovej rovnosti.
Zimná škola CEDAW-u
Táto aktivita nadväzuje na výsledky predchádzajúceho projektu podporeného ÚV, čím sa snažíme o zachovanie kontinuity, udržateľnosti a zvyšovanie efektivity našej činnosti. Výsledkom projektu bolo vytvorenie nového akreditovaného kurzu „CEDAW tréning“ a vytrénovanie 18 členov a členiek Alumni klubu OĽP a ľudskoprávnych MVO (absolvovali náš už dlhodobejšie akreditovaný kurz „Rodová rovnosť“). Keďže táto skupina ľudí má veľký potenciál na presadzovanie ľudských práv do praxe a po absolvovaní nášho tréningu sa rozhodli angažovať sa viac v téme ľudských práv žien (mnohí z nich pracujú v MVO, iní spolupracujú v rámci svojich škôl na ľudskoprávnych témach ), rozhodli sme sa prehĺbiť ich vedomosti a pripraviť pre nich Letnú školu CEDAW-u (Ide o vzdelávanie zamerané na posilnenie advokačných zručností a na zlepšenie vymáhateľnosti práv žien prostredníctvom získania špecifických vedomostí o CEDAW-e, ako aj procedúrach Opčného Protokolu k CEDAW –u (napr. na tréningu dostane cieľová skupina podrobné vedomosti o CEDAW-e, o rozhodovacej činnosti CEDAW Výboru, o procedúrach ako je tzv. Oznámenie, alebo Vyšetrovacia procedúra; cieľová skupina bude mať možnosť si priamo vyskúšať draftovanie oznámenia a pod.). Touto aktivitou reagujeme aj na Záverečné zistenia CEDAW Výboru, adresované SR, kedy Výbor konštatoval, že je „znepokojený skutočnosťou, že hoci je prístup žien k spravodlivosti právne zabezpečený, ich schopnosť uplatňovať si právo v praxi sťažujú faktory ako obmedzená informovanosť žien o ich právach a nedostatok pomoci pri uplatňovaní si týchto práv..“ (Záv.zist., ods.10). Preto CEDAW Výbor odporúčal „zavedenie vzdelávacích programov o Dohovore, OP a právach žien “. Výbor ďalej vyzýva SR, aby „prijala špeciálne opatrenia na zvýšenie povedomia žien o ich právach(..)“ (ZZ, ods. 11).
Rodový tréning pre ľudskoprávne MVO
Aktivita je zameraná na posilnenie rodových kompetencií, zvýšenie vedomostí z oblasti rodovej rovnosti a ľudských práv žien a posilnenie zručností na uplatňovanie týchto vedomostí v praxi. Tréning je určený ľuďom pracujúcich v MVO, ktorí sa zaoberajú rôznymi formami diskriminácie, avšak nemajú dostatočné vedomosti z oblasti uplatňovania rodového hľadiska a účinnej ochrany ľudských práv žien. Primárne sa pokúsime vyvzdelať MVO pracujúce v oblasti ochrany práv národnostných menšín (keďže táto oblasť v SR je výrazne poddimenzovaná a MVO pracujúce v tejto oblasti nevedia uplatňovať rodovú rovnosť ako prierezovú tému), ale aj na MVO pracujúce s inými znevýhodnenými skupinami. Rodový tréning bude ukončený skúškou a po splnení všetkých náležitostí bude úspešným absolventom/absolventkám udelený certifikát o absolvovaní tréningu.
Vypracovanie vzdelávacieho kurzu o CEDAW-e a rodovej rovnosti pre pedagogické profesie
Naša organizácia už dlhodobo spolupracuje s pedagogickými profesiami (najmä s učiteľkami a učiteľmi spolupracujúcimi na OĽP) a z našich skúseností vyplynulo, že zvýšiť ich motiváciu pre absolvovanie rodových tréningov by bolo možné prostredníctvom získania a následne ponúkania vzdelávacieho kurzu akreditovaného v rámci kontinuálneho vzdelávania (naše o.z. má zatiaľ akreditované kurzy v oblasti celoživotného vzdelávania). Ide nielen o možnosť rozširovať si takouto formou vzdelávania kvalifikáciu (pedag. majú povinnosť udržiavať a rozvíjať svoje profesijné kompetencie prostredníctvom kontinuálneho vzdelávania), ale aj o ich možnosť získať kredity v rámci tohto druhu vzdelávania. Práve preto sme sa rozhodli, že v rámci projektu vypracujeme a pripravíme celú projektovú dokumentáciu pre podanie si žiadosti o akreditáciu v rámci kontinuálneho vzdelávania. Obsahom vzdelávacieho kurzu bude kombinácia vedomostí z oblasti rodovej rovnosti, ľudských práv žien, so špeciálnym zameraním na CEDAW a OP k CEDAW-u.
Odborná štúdia (právna analýza) o vybraných ustanoveniach CEDAW-u
Naša organizácia sa snaží šíriť informácie o CEDAW-e a jeho Opčnom protokole mnohými spôsobmi. Jedným z nich je tzv. Banka informácií o CEDAW-e, kde zhromažďujeme odborné články, materiály, štúdie, preklady a ku ktorej má prostredníctvom webu prístup laická i odborná verejnosť . Našim cieľom je túto informačnú databázu neustále dopĺňať a vypĺňať tak akútny nedostatok informácií a odborných analýz o tomto najvýznamnejšom dokumente v oblasti ľudských práv žien. Vo svojej práci (odbornej i aktivistickej) neustále narážame na nevyužité možnosti dočasných vyrovnávajúcich opatrení v oblasti politickej participácie a reprezentácie žien. SR podľa nás nedostatočne využíva možnosti, ktoré aj v tomto ohľade poskytuje CEDAW a jeho Všeobecné odporúčania. Preto sme sa rozhodli vypracovať právnu analýzu možností zvýšenia politickej reprezentácie žien prostredníctvom CEDAW-u, ako aj príklady dobrej praxe zo zahraničia v tejto oblasti. Štúdia by tak slúžila odbornej i laickej verejnosti, ale najmä MVO, ako aj ďalším aktérom, ktorí sa snažia o zvýšenie politickej participácie žien.
V ASPEKTE práve vyšla Kalendárka 2013
Posted by: admin on: 7. November 2012	In: Aktuality
V ASPEKTE práve vyšla Kalendárka 2013.
ISBN číslo: 978-80-8151-003-8 (2012)
Objednávka (s 25% zľavou).
Posted by: admin on: 26. Apríl 2012	In: Aktuality
Hana Fábry, občianska aktivistka | 25.04.2012
Fakty sú teda známe, o to nižšia je však informovanosť žien, ako s daným stavom naložiť, pretože sa spoločensky – najmä z pohľadu mužov a konzervatívcov – zdá normálny, a preto nemenný. Napriek papierovým deklaráciám o rovnosti žien a mužov na Slovensku je teda nesúlad medzi slovami a praxou zrejmý. Občianske združenie Možnosť voľby už v roku 2008 upozornila OSN na dlhodobo neriešené problémy slovenských žien. V tom čase totiž na pôde Výboru OSN pre odstránenie diskriminácie žien tento stav opísala Slovenská republika v neprimerane ružových farbách. Voči oficiálnej správe slovenskej vlády o dodržiavaní ľudských práv žien na Slovensku sa koalícia ľudskoprávnych združení práve pod taktovkou Možnosti voľby “ohradila” tieňovou správou a situáciu žien na Slovensku v nej podala neskreslene.
V snahe dopracovať sa k lepšej informovanosti i k lepšej vymáhateľnosti práv žien preto finišuje v týchto dňoch Možnosť voľby s ďalším prepotrebným projektom, zameraným na vzdelávanie v oblasti právneho povedomia žien. Jeho výsledkom by nemala byť len “ružovejšia” správa pre OSN, ktorá by sa hodila najmä vláde, ale predovšetkým dôstojnejší život žien a ostatných diskrimináciou ohrozovaných skupín. Ďalšie dva ženské hroby len za posledných pár týždňov (o ktorých vie celé Slovensko) vypovedajú o potrebe posilňovať ženy v poznávaní svojich práv jasnou a smutnou rečou.
Tento článok vyšiel v denníku Pravda v rubrike názory dňa 25. apríla 2012.
Prístupy od 30.3.2009	52,717 hits
Možnosť voľby	Blogujte na WordPress.com. Téma: Albeo.	Sleduj

References: súd 
 čl. 2
 čl. 3
 čl. 4
 čl. 7
 čl. 16
 čl. 18
 čl. 24
 čl. 26
 čl. 27